钦定古今图书集成/理学汇编/文学典/第196卷 > 《采诗》〈以补察时政〉田恪
## 钦定古今图书集成/理学汇编/文学典/第196卷 > 《采诗》〈以补察时政〉田恪

问、“圣人之致理也。在乎酌人言、察人情、而后行为。”

“政，顺为教者也。” 然则一人之耳，焉得遍闻天下之言乎？一人之心，安得尽知天下之情乎？今欲立《采诗》之官，开讽刺之道，察其得失之政，通其上下之情，大夫以为何如？

对

对：臣闻圣王酌人之言，补己之过，所以立理本，遵化
源也。将在乎选观风之使，建采诗之官，俾乎歌咏之
声，讽刺之兴，日采于下，岁献于上者也。所谓“言之者
无罪，闻之者足以自戒。大凡人之感于事，则必动于
情，然后兴于嗟叹，发于吟咏，而形于歌诗矣。故闻《蓼
萧》之诗，则知泽及四海也；闻《禾黍》之咏，则知时和岁”
丰也；闻《北风》之言，则知威虐及人也；闻《硕鼠》之刺，则
知重敛于下也；闻“广袖高髻”之谣，则知风俗之侈荡
也；闻“谁其获者妇与姑”之言，则知征役之废业也。故
国风之盛衰，由斯而见也；王政之得失，由斯而闻也；
人情之哀乐，由斯而知也。然后君臣亲览而斟酌焉，
政之废者修之，阙者补之，人之忧者乐之，劳者逸之。
所为善防川者，决之使导，善理人者，宣之使言。故政
有毫发之善者，下必知也；教有锱铢之失者，上必闻
也。则上之诚明，何忧乎不下达？下之利病，何患乎不
上知？上下交和，内外胥悦，若此而不臻至理，不致升
平，自开辟以来，未之闻也。《老子》曰：“不出户，知天下。”斯
之谓欤！